ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

\*\*\*\*\*\*\*\*\*\*\*\*\*\*\*\*

ແຂວງ ຫລວງພະບາງ

ສະຫະພັນແມ່ຍິງແຂວງ ເລກທີ່\_\_\_\_\_\_\_\_\_\_/ສຍຂ

 ລົງວັນທີ\_\_\_\_\_\_\_\_\_\_\_\_\_\_

**ໃບແຈ້ງການ**

***ເຖິງ:*** ປະທານສະຫະພັນແມ່ຍິງເມືອງທົ່ວແຂວງ ຫລວງພະບາງ.

***ເລື່ອງ :*** ການກະກຽມຈັດຕັ້ງດໍາເນີນກອງປະຊຸມໃຫຍ່ຄະນະບໍລິຫານງານສະຫະພັນແມ່ຍິງເມືອງ.

* ອີງໃສ່ຄໍາສັ່ງແນະນໍາຂອງຄະນະປະຈໍາພັກແຂວງ ຫລວງພະບາງ ວ່າດ້ວຍການກະກຽມຈັດຕັ້ງ ດໍາເນີນກອງປະຊຸມໃຫຍ່ ສາມຂັ້ນ ຂອງການຈັດຕັ້ງພັກ ສະບັບເລກທີ່ 01 / ຄປພຂ.ຫຼບ ລົງວັນທີ 19 / 04 / 2013.
* ອີງໃສ່ຜົນຂອງການລົງປະສານສົມທົບກັບຄະນະປະທານສະຫະພັນແມ່ຍິງເມືອງ ແລະຂໍທິດຊີ້ນໍາຈາກຄະນະປະຈໍາພັກເມືອງ ແຕ່ວັນທີ 3 / 06 / 2013 ເຖິງ 24 / 06 / 2013
* ອີງໃສ່ການຄົ້ນຄວ້າເຫັນດີເປັນເອກະພາບຂອງຄະນະປະທານສະຫະພັນແມ່ຍິງແຂວງ.

ເພື່ອຮັບປະກັນໃຫ້ແກ່ການດໍາເນີນກອງປະຊຸມໃຫຍ່ຄະນະບໍລິຫານງານສະຫະພັນແມ່ຍິງແຂວງຄັ້ງທີ VIII ຖືກຕອ້ງກັບເວລາທີ່ຂັ້ນເທິງໄດ້ກໍານົດໄວ້. ທາງຄະນະປະທານສະຫະພັນແມ່ຍິງແຂວງ ຈຶ່ງໄດ້ແຈ້ງການມາຍັງປະທານສະຫະພັນແມ່ຍິງເມືອງກະກຽມຈັດຕັ້ງດໍາເນີນກອງປະຊຸມໃຫຍ່ສະຫະພັນແມ່ ຍິງຂັ້ນຂອງຕົນ ດັ່ງມີລາຍລະອຽດລຸ່ມນີ້:

1. ປຸກລະດົມສະມາຊິກສະຫະພັນແມ່ຍິງ, ແມ່ຍິງບັນດາເຜົ່າສ້າງຂະບວນການແຂ່ງຂັນ “ ຮັກຊາດ ແລະພັດທະນາ “ຢູ່ຂະແໜງການ, ທອ້ງຖິ່ນ ຕິດພັນກັບຂະບວນການ 3 ສ້າງ, ອອກ ແຮງທໍາການຜະລິດເປັນສິນຄ້າ, ພັດທະນາຊີວິດການເປັນຢູ່ ກ້າວເຖິງລຶບລ້າງຄວາມທຸກຈົນໃຫ້ກາຍເປັນຮູບປະທໍາ, ເອົາໃຈໃສ່ປະກອບສ່ວນເຂົ້າໃນວຽກງານປອ້ງກັນຊາດ - ປອ້ງກັນຄວາມສະຫງົບ, ແກ້ໄຂປະກົດການຫຍໍ້ ເຮັດໃຫ້ກົມກອງ, ບ້ານມີຄວາມສະຫງົບ.
2. **ກະກຽມເນື້ອໃນກອງປະຊຸມໃຫຍ່ຄະນະບໍລິຫານງານສະຫະພັນແມ່ຍິງຂັ້ນຂອງຕົນ ຊຶ່ງປະກອບດ້ວຍ:**
	1. ບົດລາຍງານການເມືອງ :
* ສະຫລຸບຕີລາຄາຢ່າງກົງໄປກົງມາ, ພາວະວິໄສ, ຖືກກັບສະພາບຄວາມເປັນຈິງໃນການນໍາພາຂອງຄະນະບໍລິຫານງານສະຫະພັນແມ່ຍິງເມືອງໄລຍະ 1 ສະໄໝຜ່ານມາ. ເອົາໃຈໃສ່ ສົມທຽບໃສ່ທິດທາງແຜນການທີ່ໄດ້ວາງໄວ້ໃນແຕ່ລະດ້ານ. ເອົາໃຈໃສ່ດ້ານຂໍ້ມູນໃຫ້ຊັດເຈນ, ໃຫ້ໄດ້ຕົວແບບແຕ່ລະດ້ານ.
* ກໍານົດທິດທາງແຜນການ ແລະຈຸດໝາຍນສູ້ຊົນ ເພື່ອວາງຄາດໝາຍຈັດຕັ້ງປະຕິບັດໃນແຕ່ລະດ້ານຕອ້ງກໍານົດແຈ້ງ, ລະອຽດ ແລະມີມາດຕະການຈັດຕັ້ງປະຕິບັດ.
* ບົດລາຍງານການເມືອງແມ່ນອີງໃສ່ຮ່າງທີທາງສະຫະພັນແມ່ຍິງແຂວງໄດ້ອອກໃຫ້ເປັນເອກະພາບ.
	1. ບົດສໍາຫວດການນໍາພາຂອງຄະນະບໍລິຫານງານສຫະພັນແມ່ຍິງເມືອງ.
	2. ບົດກ່າວເປີດກອງປະຊຸມໃຫຍ່
	3. ບົດກ່າວປິດກອງປະຊຸມໃຫຍ່
	4. ຮ່າງບົດບັນທຶກກອງປະຊຸມ.
	5. ຮ່າງມະຕິກອງປະຊຸມ
1. ດ້ານບຸກຄະລາກອນ :
	1. ກໍານົດຈໍານວນຜູ້ແທນເຂົ້າຮ່ວມກອງປະຊຸມໃຫຍ່ຄະນະບໍລິຫານງານສະຫະພັນແມ່ຍິຂັ້ນຂອງຕົນ.
	2. ຄົ້ນຄວ້າຈໍານວນ ແລະລາຍຊື່ເປົ້າໝາຍເຂົ້າວົງເລືອກຕັ້ງເປັນຄະນະບໍລິຫານງານຊຸດໃໝ່.
2. **ດ້ານງົບປະມານ:**
	1. ປຸກລະດົມແຫລ່ງທຶນຈາກສະມາຊິກສະຫະພັນແມ່ຍິງ, ແມ່ຍິີງບັນດາເຜົ່າ, ຫົວໜ່ວຍທຸລະກິດ ຫ້າງຮ້ານ, ການຈັດຕັ້ງສັງຄົມ ແລະອື່ນໆ ຕາມທ່າແຮງ ແລະຄວາມສາມາດຂອງແຕ່ລະທອ້ງຖິ່ນ.
	2. ຂຶ້ນແຜນຄວາມຕອ້ງການງົບປະມານໃຫ້ລະອຽດ, ຮັດກຸມ, ສົມເຫດສົມຜົນ ສະເໜີຂັ້ນເທິງ ເປັນຕົ້ນແມ່ນຄະນະປະຈໍາພັກເມືອງ, ສະຫະພັນແມ່ຍິງແຂວງ ແລະຕິດຕາມເປັນປົກກະຕິ.
	3. ລາຍງານຄາດຄະເນລາຍຮັບໃຫ້ຄະນະປະຈໍາພັກເມືອງ ແລະຂໍທິດຊີ້ນໍາ.
3. ດ້ານການຈັດຕັ້ງ:
	1. ຖ້າເມືອງໃດຫາກຍັງບໍ່ທັນສໍາເລັດການາເນີນກອງປະຊຸມໃຫຍ່ສະຫະພັນແມ່ຍິງຂັ້ນໜ່ວຍ, ບ້ານ ໃຫ້ຮີບຮອ້ນຈັດຕັ້ງປະຕິບັດໃຫ້ສໍາເລັດ. ຖ້າເມືອງໃດ້ສໍາເລັດແລ້ວກໍ່ກວດກາຄືນ ເມື່ອເຫັນວ່າມີຄວາມຈໍາເປັນປັບປຸງກໍ່ໃຫ້ສືບຕໍ່ປັບປຸງ.
4. **ຄາດຄະເນກໍານົດເວາລາດໍາເນີນກອງປະຊຸມໃຫຍ່ຄະນະບໍລິຫານງານສະຫະພັນແມ່ຍິງເມືອງ:**

|  |  |  |  |
| --- | --- | --- | --- |
| ລ/ດ | ຊື່ເມືອງ | ຄາດຄະເນເວລາດຳເນີນກອງປະຊຸມ | ໝາຍເຫດ |
| 1 | ເມືອງ ຊຽງເງິນ | ຕົ້ນເດືອນ ຕຸລາ 2013 |  |
| 2 | ເມືອງ ໂພນທອງ | ກາງເດືອນ ຕຸລາ 2013 |  |
| 3 | ເມືອງ ງອຍ | ຕົ້ນເດືອນ ພະຈິກ 2013 |  |
| 4 | ເມືອງ ໂພນໄຊ | ກາງເດືອນ ພະຈິກ 2013 |  |
| 5 | ເມືອງ ພູຄູນ | ຕົ້ນເດືອນ ທັນວາ 2013 |  |
| 6 | ເມືອງ ນານ | ກາງເດືອນ ທັນວາ 2013 |  |
| 7 | ເມືອງ ຈອມເພັດ | ຕົ້ນເດືອນ ມັງກອນ 2013 |  |
| 8 | ເມືອງ ປາກແຊງ | ກາງເດືອນ ມັງກອນ 2014 |  |
| 9 | ເມືອງ ນໍ້າບາກ | ຕົ້ນເດືອນ ກຸມພາ 2014 |  |
| 10 | ເມືອງ ປາກອູ | ກາງເດືອນ ກຸມພາ 2014 |  |
| 11 | ເມືອງ ວຽງຄໍາ | ຕົ້ນເດືອນ ມີນາ 2014 |  |
| 12 | ເມືອງ ຫລວງພະບາງ | ກາງເດືອນ ມີນາ 2014 |  |

ຖ້າເມືອງໃດຫາກມີຄວາມຈໍາເປັນບໍ່ສາມາດດຳເນີນກອງປະຊຸມໃຫຍ່ຄະນະບໍລິຫານງານສະຫະພັນແມ່ຍິງຂັ້ນຂອງຕົນກໍ່ໃຫ້ປະສານງານກັບສະຫະພັນແມ່ຍິງແຂວງ ແຕ່ບໍ່ໃຫ້ກາຍຕົ້ນເດືອນ ເມສາ 2014.

ເມືອງໃດສໍາເລັດການກະກຽມເນື້ອໃນ ແລະບຸກຄະລາກອນແລ້ວໃຫ້ຮີບຮອ້ນສົ່ງໃຫ້ຄະນະປະຈໍາພັກເມືອງຂອງຕົນ ເພື່ອຄົ້ນຄວ້າພິຈາລະນາ; ຫລັງຈາກນັ້ນກໍ່ໃຫ້ສົ່ງໃຫ້ສະຫະພັນແມ່ຍິງແຂວງ.

ມອບໃຫ້ປະທານສະຫະພັນແມ່ຍິງເມືອງລາຍງານ ແລະຂໍທິດຊີ້ນໍາຈາກຄະນະປະຈໍາພັກເມືອງ ແລະຈັດຕັ້ງປະຕິບັດຕາມເນື້ອຂ້າງເທິງນີ້ດ້ວຍ.

 ປະທານສະຫະພັນແມ່ຍິງແຂວງ.